  Майя Бывальцева Удмуртиысь куинь выпускникъёс литературая огъя кун экзаменын 100 балл басьтӥзы, ивортэмын кун аттестацилэн элькунъя нимлыко порталаз. Та тодметъя тодон-валанъёссэ возьматӥз 626 адями. Рособрнадзорлэн пуктэмезъя, экзамен сётэмен лыдъяське, егит мурт 32 балл басьтэ ке. Тодэ вайытом, литературая экзамен ортчиз 27-тӥ куартолэзе. Со нуналэ ик выпускникъёс географияя ЕГЭ сётӥзы. Та тодметэз элькунын 220 адями бырйиз. Ӧжытсэ 37 балл люканы кулэ вал. Удмуртиын огъя кун экзаменъёсты кутонъя 16 пунктъёс ужазы: 5 Ижкарын, кылемез ёросъёсын. Туннэ, 8-тӥ инвожое, обществознание тодметъя экзамен ортче. Тодэ вайытом, огъя кун экзаменлы йылпумъянъёсъя Россиысь выпускникъёс вылӥ дышетсконниосы пырыны быгато. Со сяна, соосъя тодмо луэ, 11-тӥ классэз быдтӥсьёс басьтозы аттестат яке уз. Нялтас вераса, вылӥ дышетсконниосы пырыку, огъя кун экзаменъёсын люкам баллъёс борды эшшо кӧня ке балл ватсаны луоз ГТО куронъёсты быдэстэм понна. Тегъёс: Дышетон Удмуртия ЕГЭ школаос  